CELEX: 52019PC0121
Language: el
Date: 2019-03-07
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που θα λάβει η Ευρωπαϊκή Ένωση στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την προσθήκη παραρτήματος 3 στη συμφωνία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.3.2019
            COM(2019) 121 final
            2019/0066(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που θα λάβει η Ευρωπαϊκή Ένωση στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την προσθήκη παραρτήματος 3 στη συμφωνία
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το 2008 η Ευρωπαϊκή Ένωση και οι Ηνωμένες Πολιτείες της Αμερικής υπέγραψαν συμφωνία για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας (εφεξής «η συμφωνία»). Το πεδίο εφαρμογής της συμφωνίας, η οποία άρχισε να ισχύει την 1η Μαΐου 2011, περιοριζόταν αρχικά στην αξιοπλοΐα και στον περιβαλλοντικό έλεγχο, την έγκριση και την παρακολούθηση των προϊόντων αεροναυτικής, καθώς και στην έγκριση και παρακολούθηση των εγκαταστάσεων συντήρησης. Στη συνέχεια, το πεδίο εφαρμογής της συμφωνίας διευρύνθηκε καλύπτοντας επιπλέον την αδειοδότηση και την εκπαίδευση του προσωπικού, τη λειτουργία αεροσκάφους, τις υπηρεσίες εναέριας κυκλοφορίας και τη διαχείριση της εναέριας κυκλοφορίας.  Η εν λόγω διεύρυνση πραγματοποιήθηκε με τροπολογία που υπογράφηκε στις 13 Δεκεμβρίου 2017 και έκτοτε εφαρμόζεται προσωρινά.
               
               
                  Λαμβάνοντας υπόψη το διευρυμένο πεδίο εφαρμογής της συμφωνίας, η Επιτροπή, με τη συνδρομή του Ευρωπαϊκού Οργανισμού Ασφάλειας της Αεροπορίας (EASA), συνέταξε από κοινού με την Ομοσπονδιακή Υπηρεσία Πολιτικής Αεροπορίας των Ηνωμένων Πολιτειών (FAA) ένα νέο παράρτημα 3 στη συμφωνία για τις άδειες χειριστών αεροσκαφών (παράρτημα FCL), η έγκριση του οποίου είναι ο στόχος της παρούσας πρότασης. 
               
               
                  Το παράρτημα FCL επιχειρεί να αντιμετωπίσει την ύπαρξη μεγάλου αριθμού χειριστών ιδιωτικών αεροσκαφών, που διαμένουν στην ΕΕ, οι οποίοι διαθέτουν άδεια που έχει εκδοθεί από την FAA σύμφωνα με τη νομοθεσία των ΗΠΑ, παρά τον γενικό κανόνα που θεσπίζει ο κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου ο οποίος απαιτεί από τους χειριστές αεροσκαφών που διαμένουν σε κράτη μέλη της ΕΕ να διαθέτουν άδεια χειριστή που έχει εκδοθεί σύμφωνα με τους κανόνες της ΕΕ.
               
               
                  Η κατάσταση αυτή ανάγκασε την Ευρωπαϊκή Επιτροπή, μέσω του κανονισμού (ΕΚ) αριθ. 1178/2011, της 3ης Νοεμβρίου 2011, για το ιπτάμενο προσωπικό της ΕΕ, να χορηγεί παρεκκλίσεις, επιτρέποντας έτσι στους χειριστές που διαμένουν στην ΕΕ και δραστηριοποιούνται σε ιδιωτικές πτητικές δραστηριότητες να συνεχίζουν να χρησιμοποιούν τα πιστοποιητικά χειριστή που διαθέτουν από την FAA (η λεγόμενη «παρέκκλιση FCL»). Η εν λόγω παρέκκλιση FCL υποτίθεται ότι θα ήταν προσωρινή, εν αναμονή της εξεύρεσης οικονομικά αποδοτικής λύσης στο συγκεκριμένο ζήτημα. 
               
               
                  Το νέο παράρτημα FCL, που αποτελεί το αποτέλεσμα της συνεργασίας μεταξύ των Τεχνικών Αντιπροσώπων των αντίστοιχων Μερών, συγκεκριμένα του EASA από πλευράς ΕΕ και της FAA από πλευράς ΗΠΑ, καθιστά δυνατή την αποτελεσματική μετατροπή των πιστοποιητικών και των ειδικοτήτων χειριστών ιδιωτικών αεροσκαφών της FAA σε ισοδύναμες με το Μέρος FCL της ΕΕ άδειες και ειδικότητες χειριστών ιδιωτικών αεροσκαφών και αντίστροφα. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η συνεργασία μεταξύ ΕΕ και Ηνωμένων Πολιτειών της Αμερικής στον τομέα της ασφάλειας της αεροπορίας εντάσσεται στο πλαίσιο της στρατηγικής για τις αερομεταφορές στην Ευρώπη. Το προτεινόμενο νέο παράρτημα FCL θα παρέχει το πλαίσιο που θα διασφαλίζει ότι οι χειριστές οι οποίοι διαμένουν στην ΕΕ πετούν αεροσκάφη βάσει αδειών/ειδικοτήτων που εκδίδονται σύμφωνα με τους κανονισμούς της ΕΕ, ότι τελούν υπό την εποπτεία των αρχών των κρατών μελών της ΕΕ, και ότι διατηρούν και εξελίσσουν τα προσόντα τους σε φορείς εκπαίδευσης της ΕΕ.
               
               
                  Μετά την έγκριση του παραρτήματος FCL, δεν θα είναι πλέον αναγκαία η συνέχιση της παρέκκλισης FCL.
               
            
            
               •Συνέπεια με άλλες πολιτικές της Ένωσης
            
            
               
                  Η συμφωνία εξυπηρετεί έναν θεμελιώδη στόχο της πολιτικής στον τομέα της εξωτερικής πολιτικής αερομεταφορών της Ένωσης βελτιώνοντας την ασφάλεια της πολιτικής αεροπορίας και θα διευκολύνει το εμπόριο και τις επενδύσεις σε αεροναυτικά προϊόντα. Το νέο παράρτημα FCL συνάδει με τη γενικότερη πολιτική της Ένωσης για την αεροπορία, διευκολύνοντας την ενδεδειγμένη συνεργασία με τρίτες χώρες και τις αρχές αεροπορίας τους, και προάγοντας την αμοιβαία αποδοχή των πιστοποιητικών και άλλων σχετικών εγγράφων.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Συνθήκη για τη λειτουργία της Ευρωπαϊκής Ένωσης, ιδίως το άρθρο 100 παράγραφος 2 σε συνδυασμό με το άρθρο 218 παράγραφος 9. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Άνευ αντικειμένου.
               
            
            
               •Αναλογικότητα
            
         
         
            
               
                  Άνευ αντικειμένου.
               
            
            
               •Επιλογή της νομικής πράξης
            
            
               
                  Η προσθήκη νέου παραρτήματος στη συμφωνία μεταξύ της Ένωσης και των Ηνωμένων Πολιτειών της Αμερικής αποτελεί το πλέον αποτελεσματικό νομικό μέσο για την επίτευξη του στόχου να καταστεί δυνατή η αποτελεσματική αμοιβαία μετατροπή των αδειών και των ειδικοτήτων των χειριστών ιδιωτικών αεροσκαφών.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Το 2013 και το 2014 ο EASA πραγματοποίησε διαβούλευση με τις εθνικές αρχές πολιτικής αεροπορίας των κρατών μελών της ΕΕ για το κείμενο του σχεδίου του παραρτήματος FCL και τις διαδικασίες εφαρμογής του. Οι παρατηρήσεις που διατυπώθηκαν λήφθηκαν υπόψη στο πλαίσιο των συζητήσεων με την FAA, οδηγώντας έτσι στην οριστικοποίηση του παραρτήματος.  
               
               
                  Η Επιτροπή ενημέρωσε επίσης τα κράτη μέλη της ΕΕ σχετικά με την κατάρτιση του παρόντος παραρτήματος στους κόλπους της επιτροπής που έχει συσταθεί δυνάμει του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου, καθώς και στους κόλπους της Ομάδας «Αεροπορικές μεταφορές» του Συμβουλίου α) μέσω εκθέσεων με θέμα τις συζητήσεις που πραγματοποιήθηκαν για το νέο παράρτημα στο πλαίσιο του Διμερούς Συμβουλίου Επιτήρησης και β) στο πλαίσιο των προετοιμασιών για την απόφαση (ΕΕ) 2018/61 του Συμβουλίου σχετικά με τη διεύρυνση του πεδίου εφαρμογής της συμφωνίας που θα περιλαμβάνει, μεταξύ άλλων, την αδειοδότηση και την εκπαίδευση του προσωπικού.
               
            
            
               •Συλλογή και χρήση εμπειρογνωσίας
            
            
               
                  Κατά την κατάρτιση του νέου παραρτήματος FCL, η Ευρωπαϊκή Επιτροπή είχε τη συνδρομή του EASA. Ο EASA και η FAA προέβησαν σε σύγκριση των κανονιστικών απαιτήσεων της ΕΕ και των ΗΠΑ που διέπουν τις άδειες των χειριστών ιδιωτικών αεροσκαφών. Η εν λόγω σύγκριση ολοκληρώθηκε το 2014 και παρείχε τη δυνατότητα να προσδιοριστούν επιπλέον οι κανονιστικές διαφορές μεταξύ των συστημάτων της ΕΕ και των ΗΠΑ, οι οποίες διευθετούνται μέσω των λεγόμενων «ειδικών όρων» που προβλέπονται στο προτεινόμενο παράρτημα FCL.
               
            
            
               Ο EASA προέβη επίσης σε αξιολόγηση της FAA προκειμένου να εδραιώσει την εμπιστοσύνη στο σύστημα αδειοδότησης των χειριστών αεροσκαφών των ΗΠΑ. Στο πλαίσιο της εν λόγω αξιολόγησης, ο EASA πραγματοποίησε επίσκεψη στην έδρα της FAA στην Ουάσιγκτον και στο Περιφερειακό Γραφείο Πτητικών Προτύπων (Flight Standards District Office) της Ουάσιγκτον, καθώς και σε δύο σχολές πτητικής εκπαίδευσης πιστοποιημένες από τη FAA (Φεβρουάριος 2013). Στο πλαίσιο της επίσκεψής του στο Αεροναυτικό Κέντρο Mike Monroney στην Οκλαχόμα Σίτι, ο EASA επισκέφθηκε επίσης τις ακόλουθες υπηρεσίες της FAA: Airman Testing Standards Branch (Τμήμα Προτύπων Δοκιμής Αεροπόρων), Airmen Certification Branch (Τμήμα Πιστοποίησης Αεροπόρων) και FAA Academy Regulatory Standards Division (Διεύθυνση Κανονιστικών Προτύπων της Ακαδημίας FAA) (Απρίλιος 2013). Το πεδίο εφαρμογής της αξιολόγησης αφορούσε μόνο τις άδειες χειριστών ιδιωτικών αεροσκαφών και τις συνδεόμενες ειδικότητες εκτέλεσης πτήσεων με όργανα, και αντιστοιχεί στο πεδίο εφαρμογής του προτεινόμενου παραρτήματος FCL.
            
            
               •Εκτίμηση επιπτώσεων
            
            
               
                  Άνευ αντικειμένου
               
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου
               
            
            
               •Θεμελιώδη δικαιώματα
            
            
               
                  Άνευ αντικειμένου
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν υπάρχουν επιπτώσεις στον προϋπολογισμό της ΕΕ
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Υπεύθυνος από πλευράς ΕΕ για τον συντονισμό της εφαρμογής του νέου παραρτήματος FCL είναι ο EASA. Οι αναλυτικές διαδικασίες που θα διέπουν την εφαρμογή θα καθοριστούν στις διαδικασίες εφαρμογής σχετικά με τις άδειες (ΔΕΑ), οι οποίες οριστικοποιούνται επί του παρόντος από τους Τεχνικούς Αντιπροσώπους του EASA και της FAA (και θα είναι έτοιμες εγκαίρως για την έγκριση του νέου παραρτήματος FCL). 
               
               
                  Αρμόδιο για την παρακολούθηση της εφαρμογής του παραρτήματος FCL θα είναι κατά πρώτον το Μεικτό Συντονιστικό Συμβούλιο Ιπτάμενου Προσωπικού (ΜΣΣΙΠ), το οποίο θα είναι υπόλογο στο Διμερές Συμβούλιο Επιτήρησης (ΔΣΕ) που έχει συσταθεί δυνάμει της συμφωνίας. Το ΜΣΣΙΠ θα υποβάλλει εκθέσεις στο ΔΣΕ ανά τακτά χρονικά διαστήματα.
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Τμήμα 1 «Σκοπός και πεδίο εφαρμογής»
               
            
            
               Στο εν λόγω τμήμα του παραρτήματος FCL επεξηγείται το πεδίο εφαρμογής και ο σκοπός του, ο οποίος είναι η αμοιβαία αποδοχή πορισμάτων συμμόρφωσης και τεκμηρίωσης, και η παροχή τεχνικής συνδρομής σχετικά με τις άδειες χειριστών ιδιωτικών αεροσκαφών και την παρακολούθηση της συμμόρφωσης.
            
            
               Το πεδίο εφαρμογής του παραρτήματος καλύπτει τις άδειες χειριστών ιδιωτικών αεροσκαφών του Μέρους FCL της ΕΕ και τα πιστοποιητικά χειριστών ιδιωτικών αεροσκαφών της FAA, και επίσης τα δικαιώματα των χειριστών ιδιωτικών αεροσκαφών που περιλαμβάνονται σε άλλες άδειες του Μέρους FCL της ΕΕ και σε λοιπά πιστοποιητικά χειριστών της FAA, καθώς και τις ειδικότητες εκτέλεσης νυκτερινών πτήσεων και πτήσεων με όργανα, στις κατηγορίες μονοκινητήριων αεροπλάνων (ξηρά) και πολυκινητήριων αεροπλάνων (ξηρά) με εμβολοφόρο κινητήρα σε πτητικές λειτουργίες ενός χειριστή, πλην όλων των ειδικοτήτων τύπου.
            
            
               Τμήμα 2 «Ορισμοί»
            
            
               
                  Στο εν λόγω τμήμα του παραρτήματος FCL παρατίθενται οι ορισμοί ορισμένων τεχνικών όρων που χρησιμοποιούνται συχνά.
               
               
                  
                     Τμήμα 3 «Μεικτό Συντονιστικό Συμβούλιο Ιπτάμενου Προσωπικού»
               
               
                  Στο εν λόγω τμήμα ιδρύεται το Μεικτό Συντονιστικό Συμβούλιο Ιπτάμενου Προσωπικού (ΜΣΣΙΠ), το οποίο θα είναι υπόλογο στο ΔΣΕ και θα είναι αρμόδιο να διασφαλίζει την αποτελεσματική εφαρμογή του παραρτήματος FCL. Την προεδρία του ΜΣΣΙΠ ασκούν από κοινού οι Διευθυντές Πτητικών Προτύπων του EASA και της FAA. Στις βασικές αρμοδιότητες του ΜΣΣΙΠ περιλαμβάνονται οι ακόλουθες:
               
            
            
               α)Ανάπτυξη, έγκριση και αναθεώρηση των διαδικασιών εφαρμογής σχετικά με τις άδειες (ΔΕΑ)·
            
            
               β)Ανταλλαγή πληροφοριών σε συναφή θέματα ασφαλείας και κατάρτιση σχεδίων δράσης για την αντιμετώπιση αυτών·
            
            
               γ)Εξασφάλιση της συνεπούς εφαρμογής του παραρτήματος·
            
            
               δ)Ανταλλαγή πληροφοριών για προγραμματισμένες και υλοποιούμενες δραστηριότητες θέσπισης κανόνων που θα μπορούσαν να επηρεάσουν τη βάση και το πεδίο εφαρμογής του παραρτήματος·
            
            
               ε)Ανταλλαγή πληροφοριών για σημαντικές αλλαγές στα συστήματα αδειοδότησης χειριστών των Μερών που θα μπορούσαν να επηρεάσουν τη βάση και το πεδίο εφαρμογής του παραρτήματος·
            
            
               στ)Επίλυση τεχνικών θεμάτων υπαγόμενων στην αρμοδιότητα των Τεχνικών Αντιπροσώπων και των Αρχών Πολιτικής Αεροπορίας που δεν είναι δυνατό να επιλυθούν στο επίπεδό τους· και
            
         
         
            
               ζ)Υποβολή προτάσεων στο ΔΣΕ σχετικά με την τροποποίηση του παρόντος παραρτήματος.
            
            
               
                  
                     Τμήμα 4 «Εφαρμογή»
               
               
                  Στο εν λόγω τμήμα περιλαμβάνονται οι αναλυτικοί όροι για τη μετατροπή των πιστοποιητικών και ειδικοτήτων χειριστών της FAA σε άδειες και ειδικότητες του Μέρους FCL της ΕΕ, καθώς και οι όροι για τη μετατροπή των αδειών και ειδικοτήτων του Μέρους FCL της ΕΕ σε πιστοποιητικά και ειδικότητες χειριστών της FAA.
               
               
                  Στο τμήμα αυτό περιλαμβάνονται επίσης διατάξεις σχετικά με την παροχή τεχνικής συνδρομής σε δραστηριότητες αδειοδότησης χειριστών, την εξακρίβωση ή επικύρωση της γνησιότητας της αρχικής άδειας του Μέρους FCL της ΕΕ ή του αρχικού πιστοποιητικού χειριστή της FAA, και την ανταλλαγή πληροφοριών για αναθεωρήσεις των νόμων, των κανονισμών, των διαδικασιών, της πολιτικής ή των προτύπων, που είναι δυνατό να επηρεάσουν τη βάση επί της οποίας εκτελείται το παρόν παράρτημα. 
               
               
                  Τμήμα 5 «Επικοινωνία και συνεργασία»
               
               
                  Στο εν λόγω τμήμα περιέχονται διατάξεις που διέπουν την επικοινωνία και την ανταλλαγή πληροφοριών μεταξύ της FAA, του EASA και, κατά περίπτωση, των αρχών πολιτικής αεροπορίας των κρατών μελών. Περιλαμβάνει δε διατάξεις σχετικά με τον καθορισμό σημείων επαφής για τις διάφορες τεχνικές πτυχές του παραρτήματος FCL. 
               
               
                  Τμήμα 6 «Απαιτήσεις ικανοτήτων για την αποδοχή πορισμάτων συμμόρφωσης»
               
               
                  Το εν λόγω τμήμα περιλαμβάνει τις βασικές απαιτήσεις για τις αρχές σχετικά με την αποτελεσματικότητα των αντίστοιχων συστημάτων τους για την κανονιστική εποπτεία των χειριστών, συμπεριλαμβανομένων της νομικής και κανονιστικής δομής, των πόρων, των εκπαιδευτικών προγραμμάτων, της τεκμηρίωσης και των αρχείων, καθώς και των εσωτερικών πολιτικών, διαδικασιών και συστημάτων ποιότητας. 
               
               
                  Το τμήμα αυτό περιλαμβάνει επίσης διατάξεις σχετικά με την αρχική και διαρκή απόδειξη της αποτελεσματικότητας των εν λόγω συστημάτων, συμπεριλαμβανομένων των διατάξεων που αφορούν τη συμμετοχή των Μερών στους ελέγχους ποιότητας και τις δραστηριότητες τυποποίησης αλλήλων, την ανταλλαγή εκθέσεων με θέμα την ποιότητα και την τυποποίηση, και άλλες συναφείς πληροφορίες που ενδεχομένως απαιτούνται για να διατηρηθεί η διαρκής εμπιστοσύνη των Μερών στα συστήματα αλλήλων.  
               
               
                  Τμήμα 7 «Τέλη»
               
               
                  Εφόσον συντρέχει λόγος, θα εφαρμόζονται τέλη για τη μετατροπή των αδειών και των ειδικοτήτων των χειριστών σύμφωνα με το άρθρο 14 της συμφωνίας και σύμφωνα με τις εφαρμοστέες νομικές και κανονιστικές απαιτήσεις.
               
               
                  Προσάρτημα 1 «Ειδικοί όροι»
               
               
                  Το παρόν προσάρτημα περιέχει τους ειδικούς όρους της ΕΕ που εφαρμόζονται κατά την έκδοση άδειας ή ειδικότητας του Μέρους FCL της ΕΕ, με βάση πιστοποιητικό ή ειδικότητα χειριστή της FAA, καθώς και τους ειδικούς όρους της FAA που εφαρμόζονται κατά την έκδοση πιστοποιητικού ή ειδικότητας χειριστή της FAA με βάση άδεια ή ειδικότητα του Μέρους FCL της ΕΕ. 
               
               
                  Οι εν λόγω ειδικοί όροι είναι οι πρόσθετες κανονιστικές απαιτήσεις, οι οποίες θα πρέπει να ελέγχονται κατά τη διαδικασία μετατροπής ώστε να λαμβάνονται υπόψη οι διαφορές μεταξύ των κανονιστικών συστημάτων της ΕΕ και των ΗΠΑ όσον αφορά την αδειοδότηση χειριστών ιδιωτικών αεροσκαφών.
               
            
            
               2019/0066 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που θα λάβει η Ευρωπαϊκή Ένωση στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την προσθήκη παραρτήματος 3 στη συμφωνία
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,  
            
         
         
            
                
            
            
               Έχοντας υπόψη την πρόταση της Ευρωπαϊκής Επιτροπής,
            
            
            
               Εκτιμώντας τα ακόλουθα:
            
            
               (1)Η συμφωνία μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας («η συμφωνία») άρχισε να ισχύει την 1η Μαΐου 2011
                  1
               .
            
            
               (2)Ένας από τους βασικούς στόχους της συμφωνίας είναι να βελτιώσει τη μακρά σχέση συνεργασίας μεταξύ της Ευρώπης και των Ηνωμένων Πολιτειών, προκειμένου να εξασφαλιστεί υψηλό επίπεδο ασφάλειας της πολιτικής αεροπορίας παγκοσμίως και να ελαχιστοποιηθεί η οικονομική επιβάρυνση του τομέα της αεροπορίας και των σχετικών φορέων εκμετάλλευσης από την πλεονάζουσα κανονιστική εποπτεία.
            
            
               (3)Η τροπολογία 1
                  2
                της συμφωνίας διευρύνει το πεδίο εφαρμογής του άρθρου 2 παράγραφος B της συμφωνίας ούτως ώστε να περιλαμβάνει, μεταξύ άλλων, την αδειοδότηση και την εκπαίδευση του προσωπικού.
            
            
               (4)Το άρθρο 5 της συμφωνίας, όπως τροποποιείται, προβλέπει την κατάρτιση και προσθήκη νέων παραρτημάτων στη συμφωνία για θέματα που εμπίπτουν στο πεδίο εφαρμογής της.
            
            
               (5)Αμφότεροι οι Τεχνικοί Αντιπρόσωποι, ήτοι ο Ευρωπαϊκός Οργανισμός Ασφάλειας της Αεροπορίας για την ΕΕ και η Ομοσπονδιακή Υπηρεσία Πολιτικής Αεροπορίας για τις ΗΠΑ, υπέβαλαν στο Διμερές Συμβούλιο Επιτήρησης την πρόταση να εγκρίνει απόφαση για τη θέσπιση νέου παραρτήματος 3 στη συμφωνία το οποίο θα καλύπτει την αμοιβαία αποδοχή πορισμάτων συμμόρφωσης και τεκμηρίωσης, και την παροχή τεχνικής συνδρομής σχετικά με τις άδειες χειριστών ιδιωτικών αεροσκαφών και την παρακολούθηση της συμμόρφωσης.
            
            
               (6)Η παροχή της δυνατότητας απλουστευμένης μετατροπής των αδειών χειριστών ιδιωτικών αεροσκαφών και ορισμένων ειδικοτήτων χειριστών θα παρέχει το πλαίσιο που θα διασφαλίζει ότι οι χειριστές οι οποίοι διαμένουν στην Ευρωπαϊκή Ένωση πετούν αεροσκάφη βάσει αδειών/ειδικοτήτων που εκδίδονται σύμφωνα με τους κανονισμούς της ΕΕ υπό την εποπτεία των αρχών των κρατών μελών της ΕΕ, και ότι διατηρούν και εξελίσσουν τα προσόντα τους σε φορείς εκπαίδευσης της ΕΕ. Θα έχει επιπλέον σημαντικά πρακτικά οφέλη για πολλούς χειριστές που διαμένουν στην Ένωση και τις ΗΠΑ, χωρίς να υπονομεύεται η ασφάλεια.
            
            
               (7)Το άρθρο 19 παράγραφος Γ της συμφωνίας προβλέπει την έναρξη ισχύος των επιμέρους παραρτημάτων βάσει απόφασης του Διμερούς Συμβουλίου Επιτήρησης που ιδρύεται δυνάμει του άρθρου 3 της συμφωνίας.
            
            
               (8)Το νέο παράρτημα 3 για τις άδειες των χειριστών θα πρέπει να εγκριθεί εξ ονόματος της Ευρωπαϊκής Ένωσης.
            
            
               (9)Το άρθρο 4 παράγραφος 3 της απόφασης 2011/719/ΕΕ του Συμβουλίου, της 7ης Μαρτίου 2011, σχετικά με τη σύναψη της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας προβλέπει, σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, ότι το Συμβούλιο, κατόπιν πρότασης της Επιτροπής, αποφασίζει με ειδική πλειοψηφία τη θέση που θα λάβει η Ένωση στους κόλπους του Διμερούς Συμβουλίου Επιτήρησης σχετικά με την έκδοση πρόσθετων παραρτημάτων σύμφωνα με το άρθρο 3 παράγραφος Γ σημείο 7) και το άρθρο 19 παράγραφος Γ της συμφωνίας,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα λάβει η Ευρωπαϊκή Ένωση στο Διμερές Συμβούλιο Επιτήρησης, σύμφωνα με τα άρθρα 3 και 19 της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, όσον αφορά την έγκριση απόφασης του Διμερούς Συμβουλίου Επιτήρησης για τη θέσπιση παραρτήματος 3 στη συμφωνία, βασίζεται στο σχέδιο απόφασης 0010 του Διμερούς Συμβουλίου Επιτήρησης, το οποίο επισυνάπτεται στην παρούσα απόφαση.
            
            
               Άρθρο 2
            
            
               Ο Διευθυντής της Γενικής Διεύθυνσης Κινητικότητας και Μεταφορών, αρμόδιος σε θέματα αεροπορίας, ως συμπρόεδρος και εκπρόσωπος της Ένωσης στο Διμερές Συμβούλιο Επιτήρησης, εξουσιοδοτείται να υπογράψει την απόφαση 0010 του Διμερούς Συμβουλίου Επιτήρησης.
            
            
               Άρθρο 3
            
            
               Μετά την έκδοσή της, η απόφαση του Διμερούς Συμβουλίου Επιτήρησης δημοσιεύεται στην Επίσημη Εφημερίδα της Ευρωπαϊκής Ένωσης.
            
         
         
            
            
               Άρθρο 4
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 291 της 09/11/2011, σ. 3-44.
               
               
                  
                     (2)
                  
                        ΕΕ L 11 της 16/1/2018, σ. 3-5.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.3.2019
            COM(2019) 121 final
            ΠΑΡΑΡΤΗΜΑ
            της
            ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            
               για τη θέση που θα λάβει η Ευρωπαϊκή Ένωση στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την προσθήκη παραρτήματος 3 στη συμφωνία
            
               
         
         
            
               ΔΙΜΕΡΕΣ ΣΥΜΒΟΥΛΙΟ ΕΠΙΤΗΡΗΣΗΣ
            
            
               ΓΙΑ ΤΗ ΣΥΜΦΩΝΙΑ
            
            
               ΜΕΤΑΞΥ
            
            
               ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ
            
            
               ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ
            
            
               ΟΣΟΝ ΑΦΟΡΑ ΤΗ ΣΥΝΕΡΓΑΣΙΑ ΓΙΑ ΤΗΝ ΚΑΝΟΝΙΣΤΙΚΗ ΡΥΘΜΙΣΗ ΤΗΣ ΑΣΦΑΛΕΙΑΣ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ
            
            
            
               ΠΡΑΚΤΙΚΟ ΑΠΟΦΑΣΗΣ
            
            
               ΑΠΟΦΑΣΗ ΑΡΙΘ. 0010
            
            
            
               Σημειώνεται ότι η τροποποίηση 1 της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας (η «συμφωνία») επεκτείνει το πεδίο εφαρμογής του άρθρου 2.Β της συμφωνίας, ώστε να συμπεριλάβει, μεταξύ άλλων, την αδειοδότηση και εκπαίδευση προσωπικού·
            
            
               Επισημαίνεται επίσης ότι το άρθρο 5 της συμφωνίας, όπως τροποποιήθηκε, προβλέπει την κατάρτιση νέων παραρτημάτων της συμφωνίας για θέματα που εμπίπτουν στο πεδίο εφαρμογής της συμφωνίας, τα οποία στη συνέχεια, σύμφωνα με το άρθρο 19.Γ, τίθενται σε ισχύ κατόπιν απόφασης του Διμερούς Συμβουλίου Επιτήρησης («ΔΣΕ»), που έχει συσταθεί σύμφωνα με το άρθρο 3·  
            
            
               Το ΔΣΕ αποφασίζει ως εξής: 
            
            
               1.Να εγκρίνει το παράρτημα 3 (Αδειοδότηση χειριστών αεροσκαφών) της συμφωνίας που επισυνάπτεται στην παρούσα απόφαση.
            
            
            
               2.Το παράρτημα 3 (Αδειοδότηση χειριστών αεροσκαφών) της συμφωνίας αρχίζει να ισχύει κατά την ημερομηνία της τελευταίας υπογραφής κατωτέρω.
            
            
            
               Για το Διμερές Συμβούλιο Επιτήρησης:
            
            
         
         
            
                     
                        ΟΜΟΣΠΟΝΔΙΑΚΗ ΥΠΗΡΕΣΙΑ ΠΟΛΙΤΙΚΗΣ ΑΕΡΟΠΟΡΙΑΣ
                     
                     
                        ΔΙΕΥΘΥΝΣΗ ΜΕΤΑΦΟΡΩΝ
                     
                     
                        ΗΝΩΜΕΝΕΣ ΠΟΛΙΤΕΙΕΣ ΑΜΕΡΙΚΗΣ
                     
                  
                  
                     
                  
                  
                     
                        ΕΥΡΩΠΑΪΚΗ ΕΠΙΤΡΟΠΗ
                     
                     
                        ΕΥΡΩΠΑΪΚΗ ΕΝΩΣΗ
                     
                  
               
                     
                     
                        ΑΠΟ:
                     
                  
                  
                     
                     
                  
                  
                     
                  
                  
                     
                     
                        ΑΠΟ:
                     
                  
                  
                     
                  
               
                     
                     
                        ΤΙΤΛΟΣ
                     
                  
                  
                     
                     
                        Associate Administrator for Aviation Safety
                     
                  
                  
                     
                  
                  
                     
                     
                        ΤΙΤΛΟΣ
                     
                  
                  
                     
                     
                        Διευθυντής, αρμόδιος σε θέματα αεροπορίας 
                     
                     
                        Γενική Διεύθυνση Κινητικότητας και Μεταφορών (MOVE), Ευρωπαϊκή Επιτροπή
                     
                  
               
                     
                        ΗΜΕΡΟΜΗΝΙΑ:
                     
                  
                  
                     
                  
                  
                     
                  
                  
                     
                        ΗΜΕΡΟΜΗΝΙΑ:
                     
                  
                  
                     
                  
               
                     
                        ΤΟΠΟΣ:
                     
                  
                  
                     
                        Ουάσιγκτον
                     
                  
                  
                     
                  
                  
                     
                        ΤΟΠΟΣ:
                     
                  
                  
                     
                        Βρυξέλλες, Βέλγιο
                     
                  
               
            
         
         
      
    ---documentbreak--- NA ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.3.2019
            COM(2019) 121 final
            ΠΑΡΑΡΤΗΜΑ
            της
            ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που θα λάβει η Ευρωπαϊκή Ένωση στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την προσθήκη παραρτήματος 3 στη συμφωνία
            
               
         
         
            
               ΠΑΡΑΡΤΗΜΑ 3
            
            
            
               ΑΔΕΙΕΣ ΧΕΙΡΙΣΤΩΝ
            
            
            
               1.ΣΚΟΠΟΣ ΚΑΙ ΠΕΔΙΟ ΕΦΑΡΜΟΓΗΣ
            
            
            
               1.1.Τα Μέρη αξιολόγησαν τα πρότυπα, τους κανόνες, τις πρακτικές και τις διαδικασίες αλλήλων που σχετίζονται με τις άδειες χειριστών ιδιωτικών αεροσκαφών, συμπεριλαμβανομένων των ειδικοτήτων εκτέλεσης νυκτερινών πτήσεων και πτήσεων με όργανα, για τις κατηγορίες μονοκινητήριων αεροπλάνων (ξηρά) με εμβολοφόρο κινητήρα (SEP) και πολυκινητήριων αεροπλάνων (ξηρά) με εμβολοφόρο κινητήρα (MEP), εξαιρουμένων όμως των ειδικοτήτων τύπου, και κατέληξαν στο συμπέρασμα ότι είναι επαρκώς συμβατά για να επιτραπεί η αποδοχή των εγκρίσεων και πορισμάτων αλλήλων. Το παρόν παράρτημα καλύπτει την αμοιβαία αποδοχή πορισμάτων συμμόρφωσης και τεκμηρίωσης, και την παροχή τεχνικής συνδρομής σχετικά με τις άδειες χειριστών ιδιωτικών αεροσκαφών και την παρακολούθηση της συμμόρφωσης. Καμία διάταξη του παρόντος παραρτήματος δεν θεωρείται ότι περιορίζει την εξουσία ενός Μέρους να ενεργήσει σύμφωνα με το άρθρο 15 της συμφωνίας.
            
            
            
               1.2.Το πεδίο εφαρμογής του παρόντος παραρτήματος καλύπτει τις άδειες χειριστών ιδιωτικών αεροσκαφών του Μέρους FCL της ΕΕ και τα πιστοποιητικά χειριστών ιδιωτικών αεροσκαφών της FAA, και επίσης τα δικαιώματα των χειριστών ιδιωτικών αεροσκαφών που περιλαμβάνονται σε άλλες άδειες του Μέρους FCL της ΕΕ και σε λοιπά πιστοποιητικά χειριστών της FAA, καθώς και τις ειδικότητες εκτέλεσης νυκτερινών πτήσεων και πτήσεων με όργανα, όπως ορίζονται στο προσάρτημα 1 του παρόντος παραρτήματος, στις κατηγορίες αεροπλάνων (ξηρά) SEP και MEP σε πτητικές λειτουργίες ενός χειριστή, πλην όλων των ειδικοτήτων τύπου. Οι άδειες χειριστή αεροσκαφών εμπορικών αερομεταφορών του Μέρους FCL της ΕΕ (CPL (A)) και οι άδειες χειριστή αεροσκαφών εναέριων γραμμών (ATPL (A)) περιλαμβάνουν δικαιώματα χειριστή ιδιωτικών αεροσκαφών. Η άδεια χειριστή πολλών πληρωμάτων (MPL) περιλαμβάνει μόνο δικαιώματα χειριστή ιδιωτικών αεροσκαφών, εάν καθορίζεται ρητά στην άδεια. Ομοίως, τα πιστοποιητικά χειριστή αεροσκαφών εμπορικών αερομεταφορών και εναέριων γραμμών περιλαμβάνουν δικαιώματα χειριστή ιδιωτικών αεροσκαφών. Αυτές οι άδειες και τα πιστοποιητικά χειριστή είναι επιλέξιμα για μετατροπή σύμφωνα με τους όρους του παρόντος παραρτήματος εάν ισχύουν τα δικαιώματα.  
            
            
            
               1.3.Το πεδίο εφαρμογής του παρόντος παραρτήματος δύναται να διευρυνθεί και να καλύψει άλλες άδειες του Μέρους FCL της ΕΕ και πιστοποιητικά χειριστή FAA, ειδικότητες και κατηγορίες αεροσκαφών μέσω τροποποίησης του παρόντος παραρτήματος βάσει απόφασης του Διμερούς Συμβουλίου Επιτήρησης η οποία λαμβάνεται σύμφωνα με το άρθρο 19 παράγραφος B της συμφωνίας.
            
            
            
               1.4.Η διεύρυνση του πεδίου εφαρμογής του παρόντος παραρτήματος πραγματοποιείται ύστερα από την αναγκαία διαδικασία οικοδόμησης εμπιστοσύνης που διενεργούν οι Τεχνικοί Αντιπρόσωποι.
            
            
            
               1.5.Το παρόν παράρτημα δεν ισχύει για άδειες χειριστή ή πιστοποιητικά χειριστή που έχουν εκδοθεί από άλλο συμβαλλόμενο κράτος της σύμβασης για τη Διεθνή Πολιτική Αεροπορία του 1944 (Σύμβαση του Σικάγου) και που έχουν επικυρωθεί από την FAA ή από Αρχή Πολιτικής Αεροπορίας, κατά τα λεπτομερώς οριζόμενα στις τεχνικές διαδικασίες εφαρμογής - άδειες χειριστών (ΔΤΕ-Α).
            
            
            
               1.6.Το παρόν παράρτημα δεν περιορίζει το δικαίωμα κατόχου πιστοποιητικού χειριστή της FAA ή άδειας του Μέρους FCL της ΕΕ που έχει εκδοθεί από Αρχή Πολιτικής Αεροπορίας, να διαθέτει πιστοποιητικό ή άδεια χειριστή που έχει επικυρωθεί από το άλλο Μέρος σύμφωνα με τους ισχύοντες νόμους και κανονισμούς.
            
            
                
            
            
               2.ΟΡΙΣΜΟΙ
            
         
         
            
            
               2.1.Επιπροσθέτως των ορισμών που παρατίθενται στη συμφωνία, για τους σκοπούς του παρόντος παραρτήματος, ισχύουν οι ακόλουθοι ορισμοί:
            
            
            
               α)
                     
                     «Ειδικότητα τάξης»:
            
            
               (I)για άδεια του Μέρους FCL της ΕΕ, έγκυρη ειδικότητα που συνδέεται με άδεια χειριστή. Τα δικαιώματα του κατόχου ειδικότητας τάξης SEP και MEP είναι να ενεργεί ως χειριστής στην τάξη αεροσκαφών που καθορίζεται στην ειδικότητα σύμφωνα με τα οριζόμενα στον «Κατάλογο αεροσκαφών - Κατάλογο καταχώρισης και ειδικοτήτων τάξης και τύπου» που δημοσιεύεται στον δικτυακό τόπο του Ευρωπαϊκού Οργανισμού Ασφάλειας της Αεροπορίας (EASA). 
            
            
            
               (II)για πιστοποιητικό χειριστή της FAA, ταξινόμηση αεροσκάφους σε κατηγορία που έχει παρόμοια χαρακτηριστικά λειτουργίας σύμφωνα με τα οριζόμενα στον τίτλο 14 του Κώδικα Ομοσπονδιακών Κανονισμών (τίτλος 14 CFR) § 61.5 [π.χ., μονοκινητήρια και πολυκινητήρια αεροσκάφη (ξηρά) με εμβολοφόρο κινητήρα]. 
            
            
            
               β)
                     «Μετατροπή»: η έκδοση άδειας του Μέρους FCL της ΕΕ βάσει πιστοποιητικού χειριστή της FAA ή η έκδοση πιστοποιητικού χειριστή της FAA βάσει άδειας του Μέρους FCL της ΕΕ, σύμφωνα με τις διατάξεις του παρόντος παραρτήματος.
            
            
            
               γ)
                     «Κύρος»: η αποδοχή των δικαιωμάτων ειδικότητας τάξης ή τύπου σε πιστοποιητικό χειριστή της FAA, με βάση την πρόσφατη πείρα του κατόχου του πιστοποιητικού. (Τίτλος 14 CFR μέρος 61 και κανονισμός αριθ. 1178/2011 παράρτημα III παράγραφος Γ). 
            
            
            
               δ)
                     «Άδεια του Μέρους FCL της ΕΕ»: έγκυρη άδεια πληρώματος πτήσης που πληροί τις απαιτήσεις του Μέρους παραρτήματος FCL.
            
            
            
               ε)
                     «Πιστοποιητικό χειριστή της FAA»: έγκυρο πιστοποιητικό χειριστή της Ομοσπονδιακή Υπηρεσία Πολιτικής Αεροπορίας των Ηνωμένων Πολιτειών (FAA) που πληροί τις σχετικές απαιτήσεις του τίτλου 14 CFR μέρος 61.
            
            
            
               στ)
                     «Επανεξέταση πτήσης»: αξιολόγηση πτητικών δεξιοτήτων η οποία πραγματοποιείται με πιστοποιημένο εκπαιδευτή πτήσης που διαθέτει κατάλληλη εξουσία εξέτασης από την FAA. 
            
            
            
               ζ)
                     «Ειδικότητα εκτέλεσης πτήσεων με όργανα»:
            
            
               (I)για ειδικότητα εκτέλεσης πτήσεων με όργανα του Μέρους FCL της ΕΕ, έγκυρη ειδικότητα σε άδεια του Μέρους FCL της ΕΕ που επιτρέπει τη λειτουργία βάσει των κανόνων πτήσης με όργανα (IFR) ή σε καιρικές συνθήκες οι οποίες δεν πληρούν τις ελάχιστες απαιτήσεις που προβλέπονται στους κανόνες πτήσης εξ όψεως (VFR) η οποία περιορίζεται στη λειτουργία μονού κινητήρα ή πολλών κινητήρων, ή στην περίπτωση άδειας χειριστή πολλών πληρωμάτων (MPL), επιπροσθέτως περιορίζεται στη λειτουργία πολλών πληρωμάτων.
            
         
         
            
            
               (II)για ειδικότητα εκτέλεσης πτήσεων με όργανα της FAA, έγκυρη ειδικότητα σε πιστοποιητικό χειριστή της FAA με την επιφύλαξη των απαιτήσεων περί κύρους και τάξης αεροσκάφους, που επιτρέπει τη λειτουργία βάσει των κανόνων IFR ή σε καιρικές συνθήκες οι οποίες δεν πληρούν τις ελάχιστες απαιτήσεις που προβλέπονται στους VFR. 
            
            
            
               η)
                     «Ειδικότητα εκτέλεσης νυκτερινών πτήσεων»: ειδικότητα που συνδέεται με άδεια του Μέρους FCL της ΕΕ με την οποία τα δικαιώματα της άδειας χειριστή ιδιωτικών αεροσκαφών πρόκειται να ασκούνται υπό συνθήκες VFR τη νύκτα. Η ειδικότητα εκτέλεσης νυκτερινών πτήσεων εκδίδεται χωρίς ημερομηνία λήξης.
            
            
            
               θ)
                     «Δοκιμασία δεξιοτήτων»: επίδειξη δεξιοτήτων για την έκδοση άδειας ή ειδικότητας, η οποία μπορεί να περιλαμβάνει προφορική εξέταση σύμφωνα με τις απαιτήσεις του παραρτήματος I του κανονισμού (ΕΕ) αριθ. 1178/2011 της Επιτροπής (Μέρος FCL).
            
            
            
               ι)
                     «Ειδικοί όροι»: οι απαιτήσεις για τις οποίες έχει διαπιστωθεί, βάσει σύγκρισης των αντίστοιχων κανονιστικών συστημάτων αδειοδότησης, ότι δεν είναι κοινές στα δύο συστήματα και οι οποίες είναι επαρκώς σημαντικές για να ληφθούν υπόψη στο παρόν παράρτημα. Ο κατάλογος ειδικών όρων περιέχεται στο προσάρτημα 1 του παρόντος παραρτήματος.
            
            
            
               ια)
                     «Ειδικότητα τύπου»:
            
            
               (I) για άδεια του Μέρους FCL της ΕΕ, ικανότητα που συνδέεται με άδεια χειριστή. Τα δικαιώματα του κατόχου ειδικότητας τύπου είναι να ενεργεί ως χειριστής στον τύπο αεροσκαφών που καθορίζεται στην ειδικότητα σύμφωνα με τα οριζόμενα στον κατάλογο καταχώρισης ειδικοτήτων τύπου και αδειών του EASA για πληρώματα πτήσης-όλα τα αεροσκάφη πλην ελικοπτέρων.
            
            
            
               (II)για πιστοποιητικό χειριστή της FAA, η ειδικότητα σε πιστοποιητικό χειριστή της FAA για κάθε μεγάλο αεροσκάφος (πλην των ελαφρύτερων από τον αέρα), αεροσκάφος με στροβιλοκινητήρα ή άλλο αεροσκάφος που καθορίζεται από τον Διοικητή της FAA μέσω διαδικασιών πιστοποίησης τύπου για τις οποίες ο χειριστής πρέπει να πληροί συγκεκριμένες απαιτήσεις σε επίπεδο αεροναυτικών γνώσεων, πείρας και δοκιμασιών προκειμένου να ενεργεί ως κυβερνήτης του αεροσκάφους. 
            
            
            
               ιβ)
                     «Έγκυρο/η»:
            
            
            
               (I)Για πιστοποιητικό χειριστή της FAA ή άδεια του Μέρους FCL της ΕΕ, το εν λόγω πιστοποιητικό ή η άδεια δεν έχει λήξει, ούτε έχει αποτελέσει αντικείμενο παραίτησης, αναστολής ή ανάκλησης.
            
            
               (II)Για ειδικότητα του Μέρους FCL της ΕΕ, η περίοδος ισχύος της ειδικότητας δεν έχει λήξει.  Η ημερομηνία ισχύος της ειδικότητας αναγράφεται στην άδεια χειριστή.
            
            
            
         
         
            
               3.ΜΕΙΚΤΟ ΣΥΝΤΟΝΙΣΤΙΚΟ ΣΥΜΒΟΥΛΙΟ ΙΠΤΑΜΕΝΟΥ ΠΡΟΣΩΠΙΚΟΥ
            
            
            
               3.1.Σύνθεση
            
            
            
               3.1.1.Διά του παρόντος ιδρύεται Μεικτό Συντονιστικό Συμβούλιο Ιπτάμενου Προσωπικού (ΜΣΣΙΠ), υπόλογο στο Διμερές Συμβούλιο Επιτήρησης, υπό την κοινή ηγεσία των αρμόδιων για τα πτητικά πρότυπα εκτελεστικών διευθυντών του EASA και της FAA.  Στο ΜΣΣΙΠ συμμετέχουν, από κάθε Τεχνικό Αντιπρόσωπο, εκπρόσωποι με αρμοδιότητα στις άδειας χειριστών και στα συστήματα διαχείρισης ποιότητας/συστήματα διαχείρισης, κατά περίπτωση.
            
            
            
               3.1.2.Η κοινή ηγεσία μπορεί να προσκαλέσει πρόσθετους συμμετέχοντες στο ΜΣΣΙΠ για να διευκολυνθεί η εκπλήρωση των στόχων του παρόντος παραρτήματος. 
            
            
            
               3.2.Εντολή
            
            
               3.2.1.
            
            
               3.2.1.Το ΜΣΣΙΠ συνεδριάζει τουλάχιστον μία φορά το χρόνο για να εξασφαλίσει την αποτελεσματική λειτουργία και εφαρμογή του παρόντος παραρτήματος. Τα καθήκοντά του περιλαμβάνουν τα εξής:
            
            
            
               α)
                     Ανάπτυξη, έγκριση και αναθεώρηση των ΔΤΕ-Α, συμπεριλαμβανομένων της συνεργασίας, της συνδρομής, της ανταλλαγής πληροφοριών και των δραστηριοτήτων διαρκούς εμπιστοσύνης, προς χρήση σε διαδικασίες που καλύπτονται από το παρόν παράρτημα·
            
            
            
               β)
                     Ανταλλαγή πληροφοριών σε συναφή θέματα ασφαλείας και κατάρτιση σχεδίων δράσης για την αντιμετώπιση αυτών·
            
            
            
               γ)
                     Εξασφάλιση της συνεπούς εφαρμογής του παρόντος παραρτήματος·
            
            
            
               δ)
                     Ανταλλαγή πληροφοριών για προγραμματισμένες και υλοποιούμενες δραστηριότητες θέσπισης κανόνων που θα μπορούσαν να επηρεάσουν τη βάση και το πεδίο εφαρμογής του παρόντος παραρτήματος·
            
            
         
         
            
               ε)
                     Ανταλλαγή πληροφοριών για σημαντικές αλλαγές στα συστήματα αδειοδότησης χειριστών των Μερών που θα μπορούσαν να επηρεάσουν τη βάση και το πεδίο εφαρμογής του παραρτήματος·
            
            
            
               στ)
                     Επίλυση τεχνικών θεμάτων υπαγόμενων στην αρμοδιότητα των Τεχνικών Αντιπροσώπων και των Αρχών Πολιτικής Αεροπορίας που δεν είναι δυνατό να επιλυθούν στο επίπεδό τους· και
            
            
            
               ζ)
                     Υποβολή προτάσεων στο ΔΣΕ σχετικά με την τροποποίηση του παρόντος παραρτήματος.
            
            
            
               3.2.2.Το ΜΣΣΙΠ παραπέμπει τα άλυτα ζητήματα στο ΔΣΕ και εξασφαλίζει την εφαρμογή των αποφάσεων του ΔΣΕ που αφορούν το παρόν παράρτημα.
            
            
            
               4.ΕΦΑΡΜΟΓΗ
            
            
            
            
            
               4.1.
                     Τα Μέρη συμφωνούν ότι πρόσωπο που κατέχει άδεια για αεροσκάφη του Μέρους FCL της ΕΕ, συμπεριλαμβανομένης ειδικότητας τάξης, με ή χωρίς ειδικότητα εκτέλεσης νυκτερινών πτήσεων, ή ειδικότητα εκτέλεσης πτήσεων με όργανα για αεροσκάφη, και το οποίο έχει επιδείξει συμμόρφωση με τους ισχύοντες ειδικούς όρους της FAA που ορίζονται στο προσάρτημα 1, θεωρείται ότι πληροί τις απαιτήσεις για την απόκτηση πιστοποιητικού χειριστή της FAA, ειδικότητας/ων τάξης, ή ειδικότητας εκτέλεσης πτήσεων με όργανα στην κατηγορία αεροσκαφών.
            
            
            
               4.2.Τα Μέρη συμφωνούν ότι πρόσωπο που κατέχει πιστοποιητικό χειριστή της FAA για αεροσκάφη, ή ειδικότητα εκτέλεσης πτήσεων με όργανα για αεροσκάφη, και το οποίο έχει επιδείξει συμμόρφωση με τους ισχύοντες ειδικούς όρους της ΕΕ που ορίζονται στο προσάρτημα 1, και έχει προσκομίσει απόδειξη κύρους σύμφωνα με τις ισχύουσες διατάξεις των ΔΤΕ-Α, θεωρείται ότι πληροί τις απαιτήσεις για την απόκτηση άδειας του Μέρους FCL της ΕΕ, ειδικότητας/ων τάξης, με ή χωρίς ειδικότητα εκτέλεσης νυκτερινών πτήσεων, ή ειδικότητας εκτέλεσης πτήσεων με όργανα στην κατηγορία αεροσκαφών.
            
            
            
               4.3.Άδειες του Μέρους FCL της ΕΕ ή πιστοποιητικά χειριστή της FAA που έχουν αποτελέσει αντικείμενο παραίτησης, αναστολής ή ανάκλησης δεν αποκαθίστανται μέσω των όρων του παρόντος παραρτήματος. 
            
            
            
               4.4.Η έκταση των ειδικοτήτων και περιορισμών πιστοποιητικού χειριστή της FAA ή άδειας του Μέρους FCL της ΕΕ που εκδίδονται σύμφωνα με το παρόν παράρτημα προσδιορίζεται περαιτέρω στις ΔΤΕ-Α.
            
            
         
         
            
               4.5.Εφόσον άδεια του Μέρους FCL της ΕΕ ή πιστοποιητικό χειριστή της FAA έχει εκδοθεί σύμφωνα με το παρόν παράρτημα, ο κάτοχος πρέπει, για να ασκήσει τα δικαιώματα της εν λόγω άδειας ή του πιστοποιητικού χειριστή, να πληροί τις απαιτήσεις επανεπικύρωσης ή ανανέωσης, κατά περίπτωση, των απαιτήσεων του Μέρους FCL της ΕΕ ή της FAA. 
            
            
            
               4.6.Η FAA, αφού εκδώσει πιστοποιητικό χειριστή της FAA βάσει άδειας του Μέρους FCL της ΕΕ σύμφωνα με το παρόν παράρτημα, δεν απαιτεί να αποτελέσει η προαναφερόμενη άδεια του Μέρους FCL της ΕΕ αντικείμενο παραίτησης. Μια Αρχή Πολιτικής Αεροπορίας, αφού εκδώσει άδεια του Μέρους FCL της ΕΕ βάσει πιστοποιητικού χειριστή της FAA σύμφωνα με το παρόν παράρτημα, δεν απαιτεί να αποτελέσει το προαναφερόμενο πιστοποιητικό χειριστή της FAA αντικείμενο παραίτησης.
            
            
            
               4.7.Οι Τεχνικοί Αντιπρόσωποι και, κατά περίπτωση, οι Αρχές Πολιτικής Αεροπορίας:
            
            
            
               4.7.1.Κατόπιν αιτήματος της FAA ή της Αρχής Πολιτικής Αεροπορίας που εκδίδει άδεια του Μέρους FCL της ΕΕ ή πιστοποιητικό χειριστή της FAA σύμφωνα με το παρόν παράρτημα, παρέχουν σε αλλήλους την επαλήθευση ή επιβεβαίωση της αυθεντικότητας της αρχικής άδειας του Μέρους FCL της ΕΕ, του αρχικού πιστοποιητικού χειριστή της FAA, ή της αρχικής ειδικότητας· και
            
            
            
               4.7.2.Παρέχουν με μορφή, τρόπο και χρονοδιάγραμμα καθορισμένα από το ΜΣΣΙΠ, στατιστικά στοιχεία σχετικά με τις άδειες του Μέρους FCL της ΕΕ, τα πιστοποιητικά χειριστή της FAA και τις ειδικότητες που έχουν εκδοθεί σύμφωνα με το παρόν παράρτημα.
            
            
            
               4.8.Ο Τεχνικός Αντιπρόσωπος κάθε Μέρους ή, κατά περίπτωση, μια Αρχή Πολιτικής Αεροπορίας, παρέχουν ανάλογα με την περίπτωση όταν τους ζητηθεί και κατόπιν αμοιβαίας συμφωνίας, τεχνική βοήθεια σχετικά με δραστηριότητες αδειοδότησης χειριστών στον Τεχνικό Αντιπρόσωπο του άλλου Μέρους ή, κατά περίπτωση, σε Αρχή Πολιτικής Αεροπορίας, για την προώθηση του σκοπού του παρόντος παραρτήματος. Οι Τεχνικοί Αντιπρόσωποι ή οι Αρχές Πολιτικής Αεροπορίας δύνανται να αρνηθούν να παράσχουν την ανωτέρω τεχνική βοήθεια λόγω έλλειψης διαθέσιμων πόρων.
            
            
            
               4.9.Οι εκ μέρους οποιουδήποτε Μέρους αναθεωρήσεις της οργάνωσης, των νόμων, των κανονισμών, των διαδικασιών, της πολιτικής ή των προτύπων του στον τομέα πολιτικής αεροπορίας, συμπεριλαμβανομένων όσων αφορούν τους Τεχνικούς Αντιπροσώπους και τις Αρχές Πολιτικής Αεροπορίας, είναι δυνατό να επηρεάσουν τη βάση επί της οποίας εκτελείται το παρόν παράρτημα. Ως εκ τούτου, τα Μέρη, μέσω των Τεχνικών Αντιπροσώπων και των Αρχών Πολιτικής Αεροπορίας, ανάλογα με την περίπτωση, ενημερώνουν αλλήλους για σχεδιαζόμενες τέτοιες αλλαγές το ταχύτερο δυνατό και συζητούν το βαθμό στον οποίο οι σχεδιαζόμενες αλλαγές επηρεάζουν τη βάση του παρόντος παραρτήματος. Αν οι κατά το άρθρο 15 παράγραφος Γ της συμφωνίας διαβουλεύσεις καταλήξουν σε συμφωνία για τροποποίηση του παρόντος παραρτήματος, τα Μέρη προσπαθούν να εξασφαλίσουν ότι η εν λόγω τροποποίηση θα τεθεί σε ισχύ ταυτόχρονα ή αμέσως μετά την έναρξη ισχύος ή εφαρμογή της αλλαγής που επέφερε την τροποποίηση. 
            
            
            
               5.ΕΠΙΚΟΙΝΩΝΙΑ ΚΑΙ ΣΥΝΕΡΓΑΣΙΑ
            
            
            
               5.1.Οι Τεχνικοί Αντιπρόσωποι, μέσω του ΜΣΣΙΠ, τηρούν και ανταλλάσσουν κατάλογο σημείων επαφής για τις διάφορες τεχνικές πτυχές του παρόντος παραρτήματος. 
            
            
            
               5.2.Όλες οι επικοινωνίες μεταξύ των Τεχνικών Αντιπροσώπων, συμπεριλαμβανομένων όλων των παραστατικών που υποβάλλονται προς εξέταση ή έγκριση κατά τα λεπτομερώς οριζόμενα στο παρόν παράρτημα, γίνονται στην αγγλική γλώσσα.
            
            
         
         
            
               5.3.Ο μορφότυπος για όλες τις ημερομηνίες που χρησιμοποιούνται στις επικοινωνίες είναι ΗΗ ΜΜΜ ΕΕΕΕ, π.χ., «05 ΜΑI 2014».
            
            
            
               5.4.Όταν ανακύπτουν επείγουσες ή ασυνήθεις καταστάσεις, τα σημεία επαφής των Τεχνικών Αντιπροσώπων και, κατά περίπτωση, των Αρχών Πολιτικής Αεροπορίας, όπως προσδιορίζονται στις ΔΤΕ-Α, επικοινωνούν και εξασφαλίζουν τη λήψη των κατάλληλων άμεσων μέτρων.
            
            
            
               6.ΑΠΑΙΤΗΣΕΙΣ ΙΚΑΝΟΤΗΤΩΝ ΓΙΑ ΤΗΝ ΑΠΟΔΟΧΗ ΠΟΡΙΣΜΑΤΩΝ ΣΥΜΜΟΡΦΩΣΗΣ
            
            
            
               6.1.
            
            
            
               6.1.
                     Βασικές απαιτήσεις
            
            
            
               6.1.1.Κάθε Τεχνικός Αντιπρόσωπος και κάθε Αρχή Πολιτικής Αεροπορίας, κατά περίπτωση, επιδεικνύουν στον άλλον Τεχνικό Αντιπρόσωπο την αποτελεσματικότητα των αντίστοιχων συστημάτων τους για την κανονιστική εποπτεία των χειριστών. Επιδεικνύουν, ιδίως, επάρκεια και αποτελεσματικότητα στα κατωτέρω: 
            
            
            
               α)
                     Νομική και κανονιστική δομή·
            
            
            
               β)
                     Οργανωτική δομή·
            
            
            
               γ)
                     Πόροι, συμπεριλαμβανομένου επαρκούς ειδικευμένου προσωπικού·
            
            
            
               δ)
                     Πρόγραμμα εκπαίδευσης του τεχνικού προσωπικού τους·
            
            
         
         
            
               ε)
                     Εσωτερικές πολιτικές, διεργασίες και διαδικασίες, συμπεριλαμβανομένου συστήματος ποιότητας·
            
            
            
               στ)
                     Τεκμηρίωση και αρχεία·
            
            
            
               ζ)
                     Πρόγραμμα επιτήρησης· και
            
            
            
               η)
                     Εξουσία επί των ρυθμιζόμενων κατόχων άδειας Μέρους FCL της ΕΕ ή πιστοποιητικού χειριστή της FAA.
            
            
            
               6.2.Αρχική εμπιστοσύνη
            
            
            
               Κάθε Τεχνικός Αντιπρόσωπος έχει επιδείξει στον άλλον Τεχνικό Αντιπρόσωπο την αποτελεσματικότητα του αντίστοιχου συστήματός του για την κανονιστική εποπτεία δραστηριοτήτων που καλύπτονται από το παρόν παράρτημα μέσω δραστηριοτήτων οικοδόμησης αρχικής εμπιστοσύνης.  Οι Τεχνικοί Αντιπρόσωποι έχουν επίσης επιδείξει σε αλλήλους την αποτελεσματικότητα των ελέγχων ποιότητας και των δραστηριοτήτων τυποποίησης που εφαρμόζουν, συμπεριλαμβανομένων των ελέγχων των Αρχών Πολιτικής Αεροπορίας, κατά τα προβλεπόμενα στην παράγραφο 6.3.1. 
            
            
            
               6.3.
                     Διαρκής εμπιστοσύνη
            
            
            
               6.3.1.
                     Οι Τεχνικοί Αντιπρόσωποι και οι Αρχές Πολιτικής Αεροπορίας συνεχίζουν να επιδεικνύουν σε αλλήλους αποτελεσματική επιτήρηση κατά τα λεπτομερώς οριζόμενα στην παράγραφο 6.1.1 του παρόντος παραρτήματος σύμφωνα με τις συναφείς διατάξεις των ΔΤΕ-Α που έχει καταρτίσει το ΜΣΣΙΠ.
            
            
            
               α)
                     Ειδικότερα, οι Τεχνικοί Αντιπρόσωποι:
            
            
            
               i)
                     Δικαιούνται να συμμετέχουν, ως παρατηρητές, στους ελέγχους ποιότητας και τις επιθεωρήσεις τυποποίησης αλλήλων·
            
            
         
         
            
               ii)
                     Καθιστούν διαθέσιμες στον άλλο Τεχνικό Αντιπρόσωπο τις εκθέσεις που προκύπτουν από τους ελέγχους ποιότητας και τις επιθεωρήσεις τυποποίησης που έχουν εφαρμογή στο παρόν παράρτημα, κατά τα οριζόμενα στις ΔΤΕ-Α· και 
            
            
            
               iii)
                     Συνδράμουν αλλήλους στην επίλυση των προβλημάτων που εντοπίζονται κατά τους ελέγχους και τις επιθεωρήσεις τα οποία έχουν επιπτώσεις στην εφαρμογή του παρόντος παραρτήματος, ανάλογα με την περίπτωση.
            
            
            
               β)
                     Ειδικότερα, η FAA και οι Αρχές Πολιτικής Αεροπορίας:
            
            
            
               (i)
                     Επιτρέπουν ελέγχους ποιότητας και επιθεωρήσεις τυποποίησης, κατά τα λεπτομερώς οριζόμενα στην παράγραφο 6.3.1 στοιχείο α) σημείο i) ανωτέρω·
            
            
            
               (II)Ανταλλάσσουν μεταξύ τους συναφείς πληροφορίες ασφάλειας και γνωστούς περιορισμούς που ενδέχεται να επηρεάσουν την ικανότητα κάποιας Αρχής Πολιτικής Αεροπορίας ή Τεχνικού Αντιπροσώπου να ανταποκριθεί πλήρως στα ισχύοντα διεθνή πρότυπα ασφαλείας ή σε τυχόν απαιτήσεις ασφαλείας που προβλέπει η συμφωνία·
            
            
            
               iii)
                     Με την επιφύλαξη των ισχυόντων νόμων και κανονισμών για την προστασία των δεδομένων προσωπικού χαρακτήρα, καθιστούν διαθέσιμα τα συναφή αρχεία για τις άδειες χειριστών και τις συναφείς εκθέσεις επιθεώρησης, συμπεριλαμβανομένων των περαιωθεισών ενεργειών επιβολής του νόμου· και
            
            
            
               iv)
                     Παρέχουν γλωσσική βοήθεια υπό μορφή διερμηνείας στο γραφείο της Αρχής Πολιτικής Αεροπορίας κατά την εξέταση αρχείων και παραστατικών που είναι συνταγμένα στην εθνική της γλώσσα, όπου απαιτείται.
            
            
            
               γ)
                     Οι Τεχνικοί Αντιπρόσωποι ενημερώνουν αλλήλους το ταχύτερο δυνατό σε περίπτωση που ένας Τεχνικός Αντιπρόσωπος ή μια Αρχή Πολιτικής Αεροπορίας δεν είναι σε θέση να εκπληρώσει απαίτηση της παραγράφου 6.3. Εφόσον ένας εκ των δύο Τεχνικών Αντιπροσώπων πιστεύει ότι η τεχνική ικανότητα δεν είναι πλέον επαρκής, οι Τεχνικοί Αντιπρόσωποι συσκέπτονται μεταξύ τους και προτείνουν σχέδιο δράσης, συμπεριλαμβανομένων τυχόν αναγκαίων διορθωτικών ενεργειών, προκειμένου να αντιμετωπιστούν οι ατέλειες.
            
            
            
               δ)
                     Σε περίπτωση που ένας Τεχνικός Αντιπρόσωπος ή μια Αρχή Πολιτικής Αεροπορίας δεν διορθώνει τις ατέλειες εντός του χρονικού πλαισίου που ορίζεται στο σχέδιο δράσης, οποιοσδήποτε Τεχνικός Αντιπρόσωπος μπορεί να παραπέμψει το θέμα στο ΜΣΣΙΠ.
            
            
            
               ε)
                     Όταν ένα Μέρος προτίθεται να αναστείλει την αποδοχή πορισμάτων ή εγκρίσεων που εκδίδει ένας Τεχνικός Αντιπρόσωπος ή μια Αρχή Πολιτικής Αεροπορίας, το Μέρος ενημερώνει πάραυτα το άλλο Μέρος σύμφωνα με το άρθρο 18 παράγραφος Α της συμφωνίας.
            
            
         
         
            
               7.
                     ΤΕΛΗ
            
            
            
               Τα τέλη που εφαρμόζονται συμμορφώνονται με το άρθρο 14 της συμφωνίας και με τις εφαρμοστέες νομικές και κανονιστικές απαιτήσεις.
            
            
               
            
            
               Προσάρτημα 1
            
            
            
               Ειδικοί όροι
            
            
            
               1.ΓΕΝΙΚΟΙ ΟΡΟΙ
            
            
            
               1.1.Οι υποψήφιος υποβάλλει αίτηση για μετατροπή άδειας του Μέρους FCL της ΕΕ ή πιστοποιητικού χειριστή της FAA σύμφωνα με το παρόν παράρτημα σε τυποποιημένη μορφή και με τρόπο που καθορίζονται στις ΔΤΕ-Α.
            
            
            
               1.2.Σε υποψήφιο ο οποίος κατέχει άδεια του Μέρους FCL της ΕΕ ή πιστοποιητικό χειριστή της FAA που φέρει όριο ή περιορισμό είναι δυνατόν να απαγορευτεί η υποβολή αίτησης, εάν το άλλο σύστημα δεν διαθέτει παρόμοιο όριο ή περιορισμό. 
            
            
            
               2.ΕΙΔΙΚΟΙ ΟΡΟΙ ΕΕ
            
            
            
               Προκειμένου να λάβει έγκριση σύμφωνα με το Μέρος FCL, δυνάμει των όρων του παρόντος παραρτήματος, ο υποψήφιος πληροί όλους τους ακόλουθους ειδικούς όρους της ΕΕ.
            
            
            
               2.1.Ειδικοί όροι της ΕΕ που εφαρμόζονται στην έκδοση άδειας του Μέρους FCL της ΕΕ για αεροσκάφη και συναφών ειδικοτήτων τάξης και εκτέλεσης νυκτερινών πτήσεων, κατά περίπτωση, βάση πιστοποιητικού χειριστή της FAA.
            
         
         
            
            
               2.1.1.Ο υποψήφιος αποδεικνύει ότι πληροί την απαίτηση γλωσσικής επάρκειας σύμφωνα με το FCL.055 του Μέρους FCL εκτός εάν διαθέτει καταχώριση γλωσσομάθειας στην αγγλική γλώσσα («English Proficient») στο πιστοποιητικό χειριστή της FAA. Η καταχώριση γλωσσομάθειας στην αγγλική γλώσσα θεωρείται ισότιμη με τη γλωσσική επάρκεια επιπέδου 4 στην αγγλική γλώσσα, κατά τα λεπτομερώς οριζόμενα στις ΔΤΕ-Α.
            
            
            
               2.1.2.Ο υποψήφιος πληροί τις ιατρικές απαιτήσεις της ΕΕ όπως ορίζονται στον κανονισμό (ΕΕ) αριθ. 1178/2011 της Επιτροπής που εφαρμόζεται στα πτυχία PPL (A).
            
            
            
               2.1.3.Ο υποψήφιος ολοκληρώνει δοκιμασία δεξιοτήτων, κατά τα λεπτομερώς οριζόμενα στις ΔΤΕ-Α, με εξεταστή ο οποίος διαθέτει τα προσόντα που προβλέπονται στο Μέρος FCL.
            
            
            
               2.1.4.Ο υποψήφιος αποδεικνύει στον εξεταστή πριν από τη δοκιμασία δεξιοτήτων ότι έχει αποκτήσει επαρκές επίπεδο των απαιτούμενων θεωρητικών γνώσεων, κατά τα λεπτομερώς οριζόμενα στις ΔΤΕ-Α, εντός των 24 ημερολογιακών μηνών που προηγούνται του μήνα υποβολής της αίτησης.
            
            
            
               2.1.5.Ο υποψήφιος που υποβάλλει αίτηση για ειδικότητα εκτέλεσης νυκτερινών πτήσεων του Μέρους FCL παρέχει αποδείξεις ότι πληροί τις απαιτήσεις εκτέλεσης πτήσεων τη νύκτα που ορίζονται στο FCL.810 του Μέρους FCL. Είναι δυνατή η αναγνώριση εκπαιδευτικής πείρας στην εκτέλεση νυκτερινών πτήσεων, κατά τα λεπτομερώς οριζόμενα στις ΔΤΕ-Α.
            
            
            
               2.1.6.Ο υποψήφιος που υποβάλλει αίτηση για ειδικότητα τάξης MEP ενός χειριστή παρέχει αποδείξεις ότι πληρούνται οι απαιτήσεις για την έκδοση ειδικότητας τάξης MEP (ξηρά) κατά τα αναφερόμενα στο Μέρος FCL τμήμα Η. Στην περίπτωση αυτή, η δοκιμασία δεξιοτήτων που προσδιορίζεται στην παράγραφο 2.1.3 ανωτέρω ολοκληρώνεται σε αεροσκάφος MEP (ξηρά). Υποψήφιος ο οποίος διαθέτει προηγούμενη εκπαιδευτική και πτητική πείρα σε αεροσκάφη MEP μπορεί να λάβει αναγνώριση ότι πληροί τις απαιτήσεις του Μέρους FCL τμήμα Η, κατά τα λεπτομερώς οριζόμενα στις ΔΤΕ-Α.
            
            
            
               2.1.7.Κατά τη μετατροπή πιστοποιητικού χειριστή της FAA σύμφωνα με το παρόν παράρτημα, η αρμόδια Αρχή Πολιτικής Αεροπορίας συμπληρώνει την ακόλουθη δήλωση στο σημείο VIII (ή XIII) της άδειας του Μέρους FCL της ΕΕ: «Το πτυχίο PPL(A) εκδόθηκε βάσει της συμφωνίας ΕΕ-ΗΠΑ».
            
            
            
               2.2.Ειδικοί Όροι της ΕΕ που εφαρμόζονται στην έκδοση ειδικότητας εκτέλεσης πτήσεων με όργανα για αεροσκάφη (IR(A)) του Μέρους FCL της ΕΕ βάσει ειδικότητας εκτέλεσης πτήσεων με όργανα της FAA
            
            
            
               2.2.1Ο υποψήφιος αποδεικνύει ότι πληροί την απαίτηση γλωσσικής επάρκειας σύμφωνα με το FCL.055 του Μέρους FCL εκτός εάν διαθέτει καταχώριση γλωσσομάθειας στην αγγλική γλώσσα («English Proficient») στο πιστοποιητικό χειριστή της FAA. Η καταχώριση γλωσσομάθειας στην αγγλική γλώσσα θεωρείται ισότιμη με τη γλωσσική επάρκεια επιπέδου 4 στην αγγλική γλώσσα, κατά τα λεπτομερώς οριζόμενα στις ΔΤΕ-Α.
            
            
            
               2.2.2Ο υποψήφιος πληροί τις ιατρικές απαιτήσεις της ΕΕ όπως ορίζονται στον κανονισμό (ΕΕ) αριθ. 1178/2011 της Επιτροπής που εφαρμόζεται στην ειδικότητα IR(A).
            
         
         
            
            
               2.2.3Ο υποψήφιος ολοκληρώνει δοκιμασία δεξιοτήτων IR(A), κατά τα λεπτομερώς οριζόμενα στις ΔΤΕ-Α, με εξεταστή ο οποίος διαθέτει τα προσόντα που προβλέπονται στο Μέρος FCL.
            
            
            
               2.2.4Όσον αφορά την απόδειξη των θεωρητικών γνώσεων και κατά τα λεπτομερώς οριζόμενα στις ΔΤΕ-Α, αν ο υποψήφιος διαθέτει ελάχιστη πείρα τουλάχιστον 50 ωρών χρόνου πτήσης βάσει των κανόνων πτήσης με όργανα (IFR) ως κυβερνήτης αεροσκαφών, αποδεικνύει στον εξεταστή πριν από τη δοκιμασία δεξιοτήτων IR(A) ότι έχει αποκτήσει επαρκές επίπεδο των απαιτούμενων θεωρητικών γνώσεων. Σε άλλες περιπτώσεις, ο υποψήφιος ολοκληρώνει γραπτή εξέταση εντός των 24 ημερολογιακών μηνών που προηγούνται του μήνα υποβολής της αίτησης.
            
            
            
               2.2.5Ο υποψήφιος που υποβάλλει αίτηση για ειδικότητα εκτέλεσης πτήσεων με όργανα για αεροσκάφη MEP (ξηρά) ενός χειριστή παρέχει αποδείξεις ότι πληρούνται οι απαιτήσεις για την έκδοση ειδικότητας εκτέλεσης πτήσεων με όργανα για αεροσκάφη MEP (ξηρά) κατά τα αναφερόμενα στο Μέρος FCL τμήμα Ζ. Στην περίπτωση αυτή, η δοκιμασία δεξιοτήτων IR(A) που προσδιορίζεται στην παράγραφο 2.2.3 ανωτέρω ολοκληρώνεται σε αεροσκάφος MEP (ξηρά). Υποψήφιος ο οποίος διαθέτει προηγούμενη εκπαιδευτική και πτητική πείρα στην εκτέλεση πτήσεων με όργανα σε πολυκινητήρια αεροσκάφη μπορεί να λάβει αναγνώριση ότι πληροί τις απαιτήσεις του Μέρους FCL τμήμα Ζ, κατά τα λεπτομερώς οριζόμενα στις ΔΤΕ-Α.
            
            
            
               2.2.6Κατά τα λεπτομερώς οριζόμενα στις ΔΤΕ-Α, υποψήφιος ο οποίος υποβάλλει αίτηση για ειδικότητα εκτέλεσης πτήσεων με όργανα έχει ολοκληρώσει πτήση εγκλιματισμού σε κράτος μέλος της ΕΕ, στο πλαίσιο εγκεκριμένου οργανισμού εκπαίδευσης σύμφωνα με τον κανονισμό (ΕΕ) αριθ. 1178/2011 της Επιτροπής, προτού λάβει χώρα η δοκιμασία δεξιοτήτων IR(A). Ο υποψήφιος εξαιρείται από αυτήν την απαίτηση εάν διαθέτει προηγούμενη πείρα τουλάχιστον 50 ωρών χρόνου πτήσης βάσει των κανόνων πτήσης με όργανα (IFR) ως κυβερνήτης αεροσκαφών ή προηγούμενη πείρα τουλάχιστον 10 ωρών χρόνου πτήσης βάσει των κανόνων IFR ως κυβερνήτης αεροσκαφών σε οποιοδήποτε κράτος μέλος της ΕΕ ή σε οποιοδήποτε ευρωπαϊκό κράτος συμμετέχει στον EASA σύμφωνα με το άρθρο 129 του κανονισμού (ΕΕ) αριθ. 2018/1139 του Ευρωπαϊκού Κοινοβουλίου και του Συμβουλίου (ΕΕ L212/1 της 26.8.2018, σ. 1-122).
            
            
            
               2.2.7Υποψήφιος ο οποίος έχει λάβει ειδικότητα εκτέλεσης πτήσεων με όργανα του Μέρους FCL της ΕΕ βάσει του παρόντος παραρτήματος υποχρεούται να υποβληθεί σε όλες τις εξετάσεις θεωρητικών γνώσεων σύμφωνα με το FCL.025 και το FCL.615 IR του Μέρους FCL προτού ασκήσει τα δικαιώματά του που απορρέουν από την ειδικότητα εκτέλεσης πτήσεων με όργανα με πτυχίο CPL, MPL ή ATPL του Μέρους FCL της ΕΕ.
            
            
            
               2.2.8Υποψήφιος ο οποίος έχει λάβει ειδικότητα εκτέλεσης πτήσεων με όργανα του Μέρους FCL της ΕΕ βάσει του παρόντος παραρτήματος υποχρεούται να υποβληθεί σε όλες τις εξετάσεις θεωρητικών γνώσεων σύμφωνα με το FCL.025 και το FCL.615 IR του Μέρους FCL προτού ασκήσει τα δικαιώματά του που απορρέουν από την ειδικότητα εκτέλεσης πτήσεων με όργανα με πτυχίο CPL, MPL ή ATPL του Μέρους FCL της ΕΕ.
            
            
            
               2.2.9Κατά τη μετατροπή πιστοποιητικού χειριστή της FAA σύμφωνα με το παρόν παράρτημα, η αρμόδια Αρχή Πολιτικής Αεροπορίας συμπληρώνει την ακόλουθη δήλωση στο σημείο VIII (ή XIII) της άδειας του Μέρους FCL της ΕΕ: «Το πτυχίο PPL(A) / IR(A) εκδόθηκε βάσει της συμφωνίας ΕΕ-ΗΠΑ».
            
            
            
               3.ΕΙΔΙΚΟΙ ΟΡΟΙ FAA
            
            
            
               Προκειμένου να λάβει έγκριση σύμφωνα με τον τίτλο 14 CFR μέρος 61, δυνάμει των όρων του παρόντος παραρτήματος, ο υποψήφιος πληροί όλους τους ακόλουθους Ειδικούς Όρους της FAA:
            
            
            
               3.1.Ειδικοί όροι της FAA που εφαρμόζονται στην έκδοση πιστοποιητικού χειριστή της FAA, ειδικότητας τάξης για κατηγορία μονοκινητήριων αεροσκαφών (ξηρά) και ειδικότητας τάξης για κατηγορία πολυκινητήριων αεροσκαφών (ξηρά) βάσει άδειας του Μέρους FCL της ΕΕ.
            
         
         
            
            
               3.1.1.Ο υποψήφιος είναι σε θέση να διαβάσει, να μιλήσει, να γράψει και να καταλάβει την αγγλική γλώσσα. Καταχώριση γλωσσικής επάρκειας στην αγγλική γλώσσα του Μέρους FCL σε επίπεδο 4 ή υψηλότερο γίνεται δεκτή ως γλωσσομάθεια στην αγγλική γλώσσα.
            
            
            
               3.1.2.Ο υποψήφιος πληροί τις απαιτήσεις ιατρικού πιστοποιητικού της FAA για να ασκεί τα δικαιώματα πιστοποιητικού χειριστή της FAA, κατά τα οριζόμενα στον τίτλο 14 CFR μέρος 61.
            
            
            
               3.1.3.Ο υποψήφιος έχει ολοκληρώσει την απαιτούμενη εξέταση γνώσεων, κατά τα λεπτομερώς οριζόμενα στις ΔΤΕ-Α, εντός των 24 ημερολογιακών μηνών που προηγούνται του μήνα υποβολής της αίτησης.
            
            
            
               3.1.4.Ο υποψήφιος ολοκληρώνει επανεξέταση πτήσης με πιστοποιημένο εκπαιδευτή πτήσεων της FAA ο οποίος διαθέτει κατάλληλη εξουσία εξέτασης από την FAA, κατά τα λεπτομερώς οριζόμενα στις ΔΤΕ-Α.
            
            
            
               3.1.5.Υποψήφιος ο οποίος υποβάλλει αίτηση για ειδικότητα εκτέλεσης πτήσεων με πολυκινητήρια αεροσκάφη (ξηρά) παρέχει αποδείξεις ότι πληροί τις απαιτήσεις για την έκδοση ειδικότητας εκτέλεσης πτήσεων με πολυκινητήρια αεροσκάφη (ξηρά) κατά τα αναφερόμενα στον τίτλο 14 CFR μέρος 61. Είναι δυνατή η αναγνώριση εκπαίδευσης και πείρας σε αεροσκάφη MEP (ξηρά), κατά τα λεπτομερώς οριζόμενα στις ΔΤΕ-Α.
            
            
            
               3.2.Ειδικοί όροι της FAA που εφαρμόζονται στην έκδοση ειδικότητας εκτέλεσης πτήσεων με όργανα για αεροσκάφη βάσει ειδικότητας εκτέλεσης πτήσεων με όργανα του Μέρους FCL της ΕΕ.
            
            
            
               3.2.1.Ο υποψήφιος είναι σε θέση να διαβάσει, να μιλήσει, να γράψει και να καταλάβει την αγγλική γλώσσα. Καταχώριση γλωσσικής επάρκειας στην αγγλική γλώσσα του Μέρους FCL σε επίπεδο 4 ή υψηλότερο γίνεται δεκτή ως γλωσσομάθεια στην αγγλική γλώσσα.
            
            
            
               3.2.2.Ο υποψήφιος πληροί τις απαιτήσεις ιατρικού πιστοποιητικού της FAA για να ασκεί τα δικαιώματα πιστοποιητικού χειριστή της FAA, κατά τα οριζόμενα στον τίτλο 14 CFR μέρος 61.
            
            
            
               3.2.3.Κατά τα λεπτομερώς οριζόμενα στις ΔΤΕ-Α, υποψήφιος ο οποίος υποβάλλει αίτηση για ειδικότητα εκτέλεσης πτήσεων με όργανα έχει ολοκληρώσει πτήση εγκλιματισμού στις Ηνωμένες Πολιτείες, συμπεριλαμβανομένων των εδαφών τους, με πιστοποιημένο εκπαιδευτή πτήσεων της FAA, προτού λάβει χώρα ο περιοδικός έλεγχος ικανοτήτων εκτέλεσης πτήσης με όργανα με εξεταστή. Ο υποψήφιος εξαιρείται από αυτήν την απαίτηση εάν διαθέτει προηγούμενη πείρα τουλάχιστον 50 ωρών χρόνου πτήσης βάσει των κανόνων IFR ως κυβερνήτης αεροσκαφών ή προηγούμενη πείρα τουλάχιστον 10 ωρών χρόνου πτήσης βάσει των κανόνων IFR ως κυβερνήτης αεροσκαφών στις Ηνωμένες Πολιτείες, συμπεριλαμβανομένων των εδαφών τους.
            
            
            
               3.2.4.Ο υποψήφιος ολοκληρώνει περιοδικό έλεγχο ικανοτήτων εκτέλεσης πτήσης με όργανα με εξεταστή, κατά τα λεπτομερώς οριζόμενα στις ΔΤΕ-Α.
            
         
         
            
            
               3.2.5.Ο υποψήφιος έχει ολοκληρώσει την απαιτούμενη εξέταση γνώσεων, κατά τα λεπτομερώς οριζόμενα στις ΔΤΕ-Α, εντός των 24 ημερολογιακών μηνών που προηγούνται του μήνα υποβολής της αίτησης.